CELEX: C2006/326/129
Language: sk
Date: 2006-12-30 00:00:00
Title: Vec T-301/06: Žaloba podaná 27. októbra 2006 – Lemaître Sécurité/Komisia

30.12.2006   
            
            
               SK
            
            
               Úradný vestník Európskej únie
            
            
               C 326/60
            
         Žaloba podaná 27. októbra 2006 – Lemaître Sécurité/Komisia
   (Vec T-301/06)
   (2006/C 326/129)
   Jazyk konania: francúzština
   Účastníci konania
   
      Žalobkyňa: Lemaître Sécurité SAS (La Walck, Francúzsko) (v zastúpení: D. Bollecker, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               vyhlásiť žalobu o neplatnosť podanú spoločnosťou Lemaître Sécurité proti rozhodnutiu Komisie o ukončení antidumpingového konania z 28. augusta 2006,
            
         
               —
            
            
               zrušiť rozhodnutie o ukončení antidumpingového konania z 28. augusta 2006 podľa ustanovení článku 231 prvý odsek ES,
            
         
               —
            
            
               nariadiť opätovné preskúmanie ukončenia antidumpingového konania pre bezpečnostnú obuv,
            
         
               —
            
            
               dozrieť na dodržanie výkonu rozsudku Súdu prvého stupňa Európskych spoločenstiev v zmysle článku 233 ES,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Svojim rozhodnutím 2006/582/ES z 28. augusta 2006 (1) Komisia rozhodla o ukončení antidumpingového konania týkajúceho sa dovozu topánok s ochranným ukončením pochádzajúcich z Čínskej ľudovej republiky a Indie potom, ako hlavný sťažovateľ stiahol svoju sťažnosť po liste Komisie z 5. júla 2006, ktorým sa po vykonanom prieskume uznáva existencia dumpingu bezpečnostnej obuvi, ale zamieta sa zavedenie antidumpingových ciel z dôvodu, že Európske spoločenstvo nemá záujem na ich zavedení. Žalobkyňa, ktorá je európskym výrobcom bezpečnostnej obuvi, tvrdí, že z dôvodu dovozu topánok z Číny a Indie a pri neprijatí opatrení na opätovne vytvorenie zdravej hospodárskej súťaže utrpela hospodársku a strategickú škodu.
   Na podporu svojej žaloby sa žalobkyňa dovoláva troch žalobných dôvodov:
   Prvý žalobný dôvod je založený na nedostatku odôvodnenia, keďže podľa žalobkyne Komisia neuviedla jasne a jednoznačne dôvody, pre ktoré odmietla prijať antidumpingové opatrenia.
   Druhý žalobný dôvod je založený na porušení článku 9 ods. 1 nariadenia č. 384/96 (2) v spojení s článkom 2 a článkom 3 písm. m), článkom 127 druhým odsekom a článkom 157 prvým odsekom ES, keďže Komisia správne neposúdila v prejednávanej veci existenciu záujmu Spoločenstva na prijatí antidumpingových opatrení.
   Svojim tretím žalobným dôvodom žalobkyňa tvrdí, že Komisia porušila zásadu legitímne dôvery tým, že výslovne uznala dumping bezpečnostnej obuvi a odmietla prijať opatrenie na jeho nápravu.
   
      (1)  Ú. v. EÚ L 234, 2006, s. 33.
   
      (2)  Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva Ú. v. ES L 56 s. 1; Mim. vyd. 11/010, s. 45, naposledy zmenené a doplnené nariadením (ES) č. 2117/2005, Ú. v. ES L 340, s. 17.